
Arta la mansardă: ICR aduce la Londra primii rezidenţi în cadrul programului Attic Arts
Institutul Cultural Român aduce la Londra primii rezidenţi în cadrul programului Attic Arts, lansat în noiembrie 2006. Programul, adresat profesioniştilor români din diferite discipline umaniste, oferă până la 2 luni de rezidenţă creativă în garsoniera mansardată a Institutului, odată cu oportunitatea de a explora mediul cultural londonez, de a stabili contacte cu profesionişti britanici şi de a realiza un proiect inspirat de programele şi spaţiul ICR Londra. 

În prima sesiune, ICR Londra a selectat patru rezidenţi: Andreea Vălean, Ioana Nemeş şi Maria Farcaş (grupul Liste Noire) şi Dragoş Olea. 
Andreea Vălean este regizor de teatru, autor dramatic şi manager al proiectului dramAcum. Proiectul dramAcum promovează dramaturgia contemporană românească în circuitul internaţional, prin traduceri şi puneri în scena ale textelor tinerilor autori români, precum Ştefan Peca, Maria Manolescu, Vera Ion şi alţii. 

În cadrul programului de rezidenţă Attic Arts, Andreea Vălean va lucra cu Royal Court Theatre, Asociaţia Writernet şi ICR Londra pentru a iniţia şi dezvolta proiecte în parteneriat de traduceri, lecturi şi spectacole din dramaturgia contemporană românească, care vor fi prezentate ulterior în spaţiul ICR Londra şi în alte locaţii din reţeaua britanică de profil. 
Grupul Liste Noire, format din artistele Ioana Nemeş şi Maria Farcaş, are o prezenţă activă şi o abordare unică în arta vizuală şi design-ul interior contemporan românesc. Concepţia lor urmăreşte corespondenţa creativă între estetica spaţiilor, funcţia acestora şi personalitatea celor care le locuiesc. Cele mai recente proiecte sunt amenajarea sediilor ADD, Rozalb de Mura şi Ecumest din Bucureşti. 

Pe durata rezidenţei la ICR Londra, grupul va realiza un proiect de intervenţii pe faţadă şi design interior în spaţiul ICR, în colaborare cu echipa Institutului.
Dragoş Olea este manager cultural, fondator şi preşedinte al Asociaţiei ADD, specializată în strategii de dezvoltare şi promovare a proiectelor culturale independente. Experienţa sa include, printre altele, coordonarea campaniei de identitate vizuală şi comunicare a Galeriei Nouă din Bucureşti, coordonarea unui program anual de întărire a capacităţii instituţionale a organizaţiilor culturale independente din România şi stagii de formare la Arts & Business şi Arcola Theatre, Londra. 

Pe durata rezidenţei, Dragoş Olea va lucra cu echipa ICR Londra pentru dezvoltarea contactelor existente cu Arts & Business, Arcola Theatre, Design Museum, British Fashion Council şi pentru iniţierea unora noi pentru proiecte de parteneriat viitoare cu instituţii culturale din Marea Britanie.   

ICR Londra aşteaptă noi candidaturi pentru rezidenţa Attic Arts până la 15.06.2007. Detalii la: http://www.icr-london.co.uk/ro/attic-arts.php 

